Žitňanská, Lucia, poslankyňa NR SR (2014-09-09):
Ďakujem veľmi pekne za slovo, pán predseda. Vážený pán predseda, vážené kolegyne, kolegovia, podpredsedníčka Národnej rady pani Laššáková navrhla odvolať člena Súdnej rady Dušana Čima bez uvedenia dôvodu. Ja si myslím, že treba otvorene povedať, že napriek tomu, že pani predsedníčka žiadny dôvod neuviedla, ten dôvod je zrejmý a je jeden: v utorok budúci týždeň Súdna rada bude zasadať a bude rozhodovať o tom, kto bude najbližšie funkčné obdobie predsedom Najvyššieho súdu a predsedom Súdnej rady. Čiže dôvod je úplne zrejmý. SMER si vybral už svojich kandidátov na pozície predsedu Najvyššieho súdu a predsedu Súdnej rady a zjavne Dušan Čimo ako člen Súdnej rady asi nezdieľa rovnaký názor ako strana SMER a možno by hlasoval inak, ako si predstavuje strana SMER. Inak si neviem vysvetliť, prečo máme tento návrh na stole akurát dnes, keď sa nič zásadné nestalo. A dokonca dva a pol roka po tom, čo došlo k výmene parlamentu a vlády, nikdy sme nepočuli o tom, že by snáď bolo treba meniť akurát tohto člena Súdnej rady. Ja rešpektujem ústavu, rešpektujem právo parlamentu, právo vlády, právo prezidenta menovať a odvolávať troch členov Súdnej rady. Rozumiem tomu, že keď je zvolený nový parlament, je vymenovaná nová vláda, vymení sa prezident, že po nejakej úvahe môžu títo vymeniť ako keby svojich nominantov v tejto inštitúcii. Asi je dobré, keď tu existuje nejaký vzťah dôvery, asi je dobré, keď ľudia, ktorí sú nominovaní parlamentom, vládou alebo prezidentom, požívajú dôveru týchto inštitúcií a reprezentujú tie hodnoty, ktoré reprezentuje parlament, vláda alebo prezident. Ale toto je iný prípad. Pretože tuto pristupujeme k výmene člena Súdnej rady nie preto, že by zlyhal, nie preto, že by doteraz nedostatočne reprezentoval Národnú radu, ale preto, že o týždeň ide byť v Súdnej rade dôležité hlasovanie, hlasovanie, o ktorom má strana SMER nejakú predstavu. Čiže ide o účelové odvolanie, o účelovú výmenu člena Súdnej rady kvôli jednému konkrétnemu hlasovaniu. A to nie je v poriadku. Súdna rada zasadá každý mesiac, Súdna rada rozhoduje o množstve otázok, vrátane personálnych otázok, a pokiaľ akceptujeme takýto prístup k využívaniu či zneužívaniu ústavných kompetencií, tak potom sa môže stať, že pred každým zasadnutím Súdnej rady tu príde nejaký poslanec strany SMER a navrhne odvolať niektorého člena Súdnej rady, pretože má inú predstavu ako strana SMER. Nie, to nie je v súlade s duchom ústavy, ktorý predpokladá isté nastavenie vzťahov jednotlivých mocí vo vzťahu k moci súdnej. Takže aby som to ešte raz zdôraznila: rokujeme o odvolaní Mgr. Dušana Čima na návrh pani podpredsedníčky Laššákovej, pretože o týždeň sa bude rozhodovať o najvyšších ústavných funkciách v justícii a strana SMER má zjavne už jasnú predstavu, kto tieto pozície má obsadiť a potrebuje to zabezpečiť: A pravdepodobne Mgr. Dušan Čimo má inú predstavu ako strana SMER. A to nie je v poriadku, a preto tento návrh musíme odmietnuť, pretože je za hranicou prípustnosti toho, akým spôsobom sa má parlament správať k súdnej moci a je za hranicou toho, čo možno považovať za napĺňanie akýchsi demokratických, demokratickej kultúry v tejto krajne. Takže za stranu MOST – HÍD si dovoľujem povedať, že strana MOST – HÍD samozrejme toto odvolanie nepodporí. Ďakujem pekne.